Дыкъэзыгъафэхэмрэ дыкъэзыгъэуджхэмрэ
Профсоюзхэм щэнхабзэмкIэ я унэм ди республикэми нэгъуэщI щIыпIэхэми ящыщ къэфакIуэхэм зыкъыщагъэлъэгъуащ Къафэм и дунейпсо махуэм и щIыхькIэ.
Зи къэфэкIэм, утыку итыкIэм, зыIыгъыкIэм дуней псор дихьэха, куэдым фIыуэ ялъагъу, фестиваль зэхуэмыдэхэм я лауреат хъуа, Иорданием и дамыгъэ нэхъыщхьищыр зыхуагъэфэща, КъБР-м щIыхь зиIэ и артист Атэбий Игорь зи художественнэ унафэщI, КъБР-м и цIыхубэ артист Битокъу Аслъэнбэч зи балетмейстер «Кабардинка» къэрал академическэ къэфакIуэ ансамблыр япэу утыку къыщихьэм зэхуэсахэм Iэгуауэшхуэ хуаIэтащ.
КъБР-м щэнхабзэмкIэ и министр Къумахуэ Мухьэдин зэхыхьэм кърихьэлIахэм и гугъу яхуищIащ Къафэм и дунейпсо махуэр республикэм махуитIкIэ зэрыщагъэлъэпIам, Къэбэрдей-Балъкъэрым и япэ профессиональнэ лъэпкъ балетыр къызэрызэрагъэпэщрэ, япэ дыдэ «Лалуцэ» балетыр утыку къызэрырахьэрэ мы гъэм мэлыжьыхьым и 28-м илъэс 50 зэрырикъуам я щIыхькIэ ЩоджэнцIыкIу Алий я цIэр зезыхьэ Къэбэрдей къэрал драмэ театрым концерт зэрыщатам.
ЗэIущIэм хэтхэм я гукъыдэжыр къаIэтащ КъБР-м щэнхабзэмкIэ щIыхь зиIэ и лэжьакIуэ Романихинэ Иринэ зи художественнэ унафэщI, КъБКъУ-м и «Каллисто» къэфакIуэ гупым, УФ-м къафэмкIэ щапхъэу къыщалъыта «Нал цIыкIу», «Кавказ» сабий ансамблхэм (унафэщIхэр Куэшей Алик, КъШР-м, Ингуш Республикэм щIыхь зиIэ я артист Гороев Жамболэт), «Балкария» IуэрыIуатэ-этнографие къэрал ансамблым (художественнэ унафэщIыр КъБР-м щIыхь зиIэ и артист Кудаев Хьэсэнщ), уэрэдымрэ къафэмкIэ «Ставрополье», «Терские казаки» къэрал ансамблхэм (УФ-м гъуазджэхэмкIэ щIыхь зиIэ и лэжьакIуэ, щIыхь зиIэ и артист Громаков Иван, КъБР-м гъуазджэхэмкIэ щIыхь зиIэ и лэжьакIуэ Бочаровэ Галинэ), «Тюльпан» къалмыкъ къэрал ансамблым (Къалмыкъ РеспубликэмщIыхь зиIэ и артист Эрдниев Валерэ), «Синдхэр» къэрал къэфакIуэ ансамблым (Шэшэн, Адыгэ республикэхэм щIыхь зиIэ я артисткэ Едыдж Викторие), УФ-м и цIыхубэ, щIыхь зиIэ и артист Плиев Нодаррэ абы ипхъу Роксанэрэ, КъБР-м и Музыкэ театрым и балетым и къэфакIуэхэу Къущхьэ Камиллэрэ Балъкъэр Аслъэнрэ.
Гухэхъуэт, щIэщыгъуэт лъэпкъ зэхуэмыдэхэм я хабзэхэр, я хьэл-щэныр зыхэплъагъуэ къафэхэм уакIэлъыплъыну, утыку итхэм я фащэхэм, зыIыгъыкIэм зэщхьу хэлъымрэ зэрызэщхьэщыкIымрэ зэбгъэпщэну. Лъэпкъ къафэхэм дихьэххэм пшыхьыр, дауи, нэгузыужь, гукъинэж ящыхъуащ.
Пшыхьыр и кIэм щынэблагъэм, концертым хэта къэфакIуэ гупхэм я пщащэ зэкIужхэмрэ щIалэ къуданхэмрэ къызэрызэдэуджам нэри псэри яхьэхуат.
Пшыхьым зыкърагъэхьэлIат КъБР-м и Iэтащхьэм и Администрацэм и УнафэщIым и къалэнхэр зыгъэзащIэ Битокъу Владимир, КъБР-м и Iэтащхьэм и чэнджэщэгъу Уянаевэ Iэминат, къалэ, район, администрацэхэм я Iэтащхьэхэм, республикэм и «Кабардинка» ансамблым зэман зэхуэмыдэхэм хэтахэм, гъунэгъу республикэхэм къикIа хьэщIэхэм.
ТЕКIУЖЬ Заретэ.
